CELEX: 32007D0029
Language: fi
Date: 2006-12-22 00:00:00
Title: Komission päätös, tehty 22 päivänä joulukuuta 2006 , kolmansista maista ennen 1 päivää tammikuuta 2007 Bulgariaan ja Romaniaan tuotuja, tiettyjä Euroopan parlamentin ja neuvoston asetuksen (EY) N:o 853/2004 soveltamisalaan kuuluvia eläinperäisiä tuotteita koskevista siirtymätoimenpiteistä (tiedoksiannettu numerolla K(2006) 7019)   (ETA:n kannalta merkityksellinen teksti)

13.1.2007   
            
            
               FI
            
            
               Euroopan unionin virallinen lehti
            
            
               L 8/57
            
         
      KOMISSION PÄÄTÖS,
   tehty 22 päivänä joulukuuta 2006,
   kolmansista maista ennen 1 päivää tammikuuta 2007 Bulgariaan ja Romaniaan tuotuja, tiettyjä Euroopan parlamentin ja neuvoston asetuksen (EY) N:o 853/2004 soveltamisalaan kuuluvia eläinperäisiä tuotteita koskevista siirtymätoimenpiteistä
   (tiedoksiannettu numerolla K(2006) 7019)
   (ETA:n kannalta merkityksellinen teksti)
   (2007/29/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
   ottaa huomioon Bulgarian ja Romanian liittymisasiakirjan ja erityisesti sen 42 artiklan,
   sekä katsoo seuraavaa:
   
               (1)
            
            
               Bulgarian ja Romanian on määrä liittyä yhteisön jäseniksi 1 päivänä tammikuuta 2007. Eräät eläinperäiset tuotteet, jotka on tuotu kolmansista maista Bulgariaan tai Romaniaan ennen edellä mainittua päivämäärää, eivät ole asiaa koskevien yhteisön säännösten mukaisia sellaisina kuin ne on vahvistettu eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (1).
            
         
               (2)
            
            
               Jotkin kyseisistä tuotteista on luovutettu vapaaseen liikkeeseen Bulgariassa ja Romaniassa, kun taas toisia ei ole vielä saatettu tullimenettelyn alaisuuteen ja ne ovat yhä tullivalvonnassa kyseisissä kahdessa valtiossa.
            
         
               (3)
            
            
               Jotta edistetään siirtymistä Bulgarian ja Romanian voimassa olevasta järjestelmästä järjestelmään, jossa sovelletaan yhteisön lainsäädäntöä, on aiheellista säätää siirtymäkauden toimenpiteistä mainittujen tuotteiden markkinoille saattamiseksi.
            
         
               (4)
            
            
               On lisäksi aiheellista säätää, että yhteisön lainsäädännön vaatimustenvastaisia tuotteita ei saa tuoda muihin jäsenvaltioihin. Edellä tarkoitettuja tuotteita saa saattaa ainoastaan Bulgarian ja Romanian kotimarkkinoille tai viedä kolmansiin maihin asianmukaisin edellytyksin. Koska nykyinen jäljitettävyysjärjestelmä ei ole riittävä, yritykset, joilla on lupa lähettää tuotteitaan yhteisön markkinoille, eivät saa jalostaa tällaisia vaatimustenvastaisia tuotteita.
            
         
               (5)
            
            
               Vuoden kuluttua liittymispäivämäärästä tuotteet, joita ei vielä ole luovutettu vapaaseen liikkeeseen kyseisissä kahdessa valtiossa tai viety maasta ja jotka ovat yhä tullivalvonnassa varastossa, on tuhottava.
            
         
               (6)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Soveltamisala
   Tätä päätöstä sovelletaan eläinperäisiin tuotteisiin, jotka
   
               a)
            
            
               kuuluvat asetuksen (EY) N:o 853/2004 soveltamisalaan mutta eivät täytä asetuksen edellytyksiä ja
            
         
               b)
            
            
               on tuotu Bulgariaan tai Romaniaan kolmansista maista ennen 1 päivää tammikuuta 2007.
            
         2 artikla
   Eläinperäiset tuotteet, jotka on luovutettu vapaaseen liikkeeseen ennen 1 päivää tammikuuta 2007
   1.   Edellä olevassa 1 artiklassa tarkoitettuja tuotteita, jäljempänä ’eläinperäiset tuotteet’, jotka on luovutettu vapaaseen liikkeeseen Bulgariassa tai Romaniassa, jäljempänä ’uudet jäsenvaltiot’, ennen 1 päivää tammikuuta 2007, saa saattaa ainoastaan kansallisille markkinoille 31 päivään joulukuuta 2007 saakka.
   Edellä tarkoitettuihin eläinperäisiin tuotteisiin sovelletaan seuraavaa:
   
               a)
            
            
               yritykset, joilla on lupa lähettää tuotteitaan muihin jäsenvaltioihin, eivät saa jalostaa edellä tarkoitettuja eläinperäisiä tuotteita ja
            
         
               b)
            
            
               tuotteissa on oltava kyseisen uuden jäsenvaltion edellyttämä kansallinen merkki heti sinä päivänä, kun ne luovutetaan vapaaseen liikkeeseen.
            
         2.   Jäsenvaltioiden on varmistettava neuvoston direktiivin 89/662/ETY (2) ja erityisesti sen 3 artiklan mukaisesti, että eläinperäisillä tuotteilla ei käydä kauppaa jäsenvaltioiden välillä.
   3.   Poiketen siitä, mitä 1 kohdassa säädetään, uudet jäsenvaltiot voivat sallia eläinperäisten tuotteiden viennin kolmansiin maihin 31 päivään joulukuuta 2007 saakka seuraavin edellytyksin:
   
               a)
            
            
               viennissä on noudatettava Euroopan parlamentin ja neuvoston asetuksen (EY) N:o 178/2002 (3) 12 artiklan säännöksiä,
            
         
               b)
            
            
               kukin lähetys on kuljetettava toimivaltaisen viranomaisen valvonnassa suoraan kolmanteen maahan ilman, että lähetys kulkee minkään muun jäsenvaltion alueen kautta,
            
         
               c)
            
            
               kukin lähetys on vietävä maasta toimivaltaisen viranomaisen sinetöimässä kuljetusvälineessä ja sinetit on tarkastettava tullitoimipaikassa, jossa lähetys poistuu uuden jäsenvaltion alueelta.
            
         3 artikla
   Uusiin jäsenvaltioihin tuodut eläinperäiset tuotteet, joita ei ole luovutettu vapaaseen liikkeeseen ennen 1 päivää tammikuuta 2007
   1.   Uusiin jäsenvaltioihin tuotuihin eläinperäisiin tuotteisiin, joita ei ole luovutettu vapaaseen liikkeeseen uusissa jäsenvaltioissa ennen 1 päivää tammikuuta 2007, sovelletaan 2 ja 3 kohdan sääntöjä.
   2.   Eläinperäiset tuotteet saa luovuttaa vapaaseen liikkeeseen uusissa jäsenvaltioissa tai lähettää johonkin kolmanteen maahan 2 artiklan säännösten mukaisesti.
   3.   Eläinperäisten tuotteiden lähetykset, jotka 1 päivänä tammikuuta 2008 ovat yhä tullivalvonnassa, on tuhottava toimivaltaisen viranomaisen valvonnassa.
   Kaikki lähetyksen tuhoamisesta aiheutuvat kustannukset veloitetaan lähetyksen omistajalta.
   4 artikla
   Soveltamisala
   Tätä päätöstä sovelletaan Bulgarian ja Romanian liittymisasiakirjan voimaantulopäivästä edellyttäen, että liittymisasiakirja tulee voimaan.
   5 artikla
   Osoitus
   Tämä päätös on osoitettu kaikille jäsenvaltioille.
   
      Tehty Brysselissä 22 päivänä joulukuuta 2006.
      
         
            Komission puolesta
         
         Markos KYPRIANOU
         
         
            Komission jäsen
         
      
   
   
      (1)  EUVL L 139, 30.4.2004, s. 55; oikaisu EUVL L 226, 25.6.2004, s. 22. Asetus sellaisena kuin se on viimeksi muutettuna komission asetuksella (EY) N:o 2076/2005 (EUVL L 338, 22.12.2005, s. 83).
   
      (2)  EYVL L 395, 30.12.1989, s. 13.
   
      (3)  EYVL L 31, 1.2.2002, s. 1.